**Dôvodová správa**

1. **Všeobecná časť**

 Návrh zákona**,** ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisovpredkladajú poslanci Národnej rady Slovenskej republiky Viera Dubačová a Miroslav Beblavý.

 Návrh zákona je predložený v rámci plánu na zásadnú rekonštrukciu štátu, a to ako prvý balík opatrení, ktorý má tri základné ciele: (i) ochranu nezávislosti a životaschopnosti médií, (ii) ochranu novinárov a ich zamestnávateľov, a (iii) posilnenie investigatívnej žurnalistiky.

 Cieľom predloženého návrhu zákona je ustanovenie povinnosti verejnoprávnych médií zabezpečiť tvorbu investigatívnej žurnalistiky. K tejto povinnosti sa pridáva aj adekvátne finančné krytie, a to najmenej 1 % z rozpočtovaných výdavkov Rozhlasu a televízie Slovenska a 2 % z rozpočtovaných výdavkov Tlačovej agentúry Slovenskej republiky. Je vo verejnom záujme, aby sa verejnoprávne médiá venovali investigatívnej žurnalistike čo možno najpodrobnejšie. Návrh zákona zároveň demonštratívnym spôsobom ustanovuje, čo sa rozumie pod pojmom investigatívna žurnalistika. Ide napríklad o verejnú kontrolu výkonu verejnej moci, analytickú a expertnú činnosť v oblasti prevencie protispoločenskej činnostiči o zvyšovanie informovanosti verejnosti v oblasti hospodárenia s verejnými prostriedkami, nakladania s majetkom štátu, majetkom vyššieho územného celku, majetkom obce alebo majetkom subjektov podliehajúcich zákonu o slobodnom prístupe k informáciám.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Ustanovuje sa povinnosť vysielania programov, ktorých obsahom je investigatívna žurnalistika, a to medzi hlavné činnosti Rozhlasu a televízie Slovenska. Zároveň sa demonštratívnym spôsobom ustanovuje obsah tohto pojmu.

**K bodu 2**

Navrhuje sa zaviesť finančné krytie pre programy, ktorých obsahom je investigatívna žurnalistika.

**K bodu 3**

Prechodným ustanovením sa zabezpečí pretavenie finančného krytia do rozpočtu Rozhlasu a televízie Slovenska pre rok 2020.

**K Čl. II**

**K bodu 1**

Navrhuje sa, aby sa do obsahu hlavnej činnosti Tlačovej agentúry Slovenska dostalo aj uskutočňovanie investigatívnej žurnalistiky, s následným demonštratívnym vymedzením tohto pojmu.

**K bodu 2**

Podobne ako v prípade Rozhlasu a televízie Slovenska, zavádza sa finančné krytie novoustanovenej povinnosti.

**K bodu 3**

Prechodným ustanovením sa zabezpečí pretavenie finančného krytia do rozpočtu Tlačovej agentúry Slovenskej republiky pre rok 2020.

**K Čl. III**

Ustanovuje sa účinnosť návrhu zákona tak, aby termínovo napĺňala všetky lehoty procesu prerokúvania a schvaľovania zákonov Národnou radou Slovenskej republiky.